Asad: Saboteri koče reforme
Sirijski predsednik kazao je da reforme u zemlji ne mogu da se sprovedu kroz vandalizam, ali i najavio nacionalni dijalog
Asad je u današnjem televizijskom obraćanju naciji, naglasio da u Siriji ne može doći do razvoja bez stabilnosti. On je takođe rekao da će se založiti za nacionaolni dijalog o reformi. To je bio njegov treći veliki govor od početka antirežimskih protesta sredinom marta. Asad je saopštio da uspostavlja komisiju koja će da prouči reforme sirijskog Ustava, ali je upozorio da je najopasnija stvar sa kojom se zemlja suočava, „slabost ili raspad“ sirijske ekonomije. Portparolka američkog Stejt dipartmenta, Viktorija Naland, danas je izjavila da Sjedinjene Države od sirijskog lidera traže dela, a ne reči. Novinari agencije Frans pres su za to vreme razgovarali sa izbeglicama na turskoj granici, koje su ljutito reagovale na govor. Pre govora sirijskog predsednika, britanski ministar inostranih poslova Vilijam Hejg, pozvao je Asada da preduzme reformu ili se povuče s vlasti. Zvaničnici Evropske unije su takođe pozvali Asada da sasluša međunarodnu zajednicu. Pre Asadovog govora, objavljena je vest da sirijske trupe pretražuju granično selo koje pomaže hiljadama ljudi koji beže od obračuna vojske sa protivnicima režima. Izbeglice i aktivisti kažu da su vojnici u selu Bdama palii letinu i kuće i zatvorili jedinu pekaru u selu. Oni tvrde da je vojska postavila kontrolne stanice da bi sprečila ljude da beže u Tursku. Borci za ljudska prava kažu da je u celoj zemlji u obračunima režima sa demonstrantima koji su počeli sredinom marta, poginulo više od 1400 civila, a da je deset hiljada zatvoreno.